Dôvodová správa


	EXIMBANKA SR spracovala návrh rozpočtu na rok 2009 v zmysle § 31 zákona č. 80/1997 Z. z. o Exportno–importnej banke SR v znení neskorších predpisov v nadväznosti na termíny ustanovené na spracovanie, posudzovanie a schvaľovanie návrhu štátneho rozpočtu SR na rok 2009.  Na stanovisko vláde SR ho predkladá v zmysle § 6 ods. 5 písm. b)1 uvedeného zákona po prerokovaní v Rade banky a Dozornej rade.

	Návrh rozpočtu EXIMBANKY SR na rok 2009 prerokovala Rada banky na svojom zasadnutí dňa 27. 8. 2008 a Dozorná  rada   dňa   2. 9. 2008. Zapracované pripomienky Dozornej rady boli prerokované Radou banky dňa 8.9.2008 a Dozornou radou odsúhlasené dňa 9.9.2008 per rollam. Materiál bol  zároveň dňa 10. 9. 2008 zaslaný na posúdenie Ministerstvu financií SR. Po prerokovaní vo vláde SR dňa 15.10.2008 je návrh rozpočtu v súlade s § 6 ods. 6 zákona č. 80/1997 Z. z. o EXIMBANKE SR v znení neskorších predpisov predložený Národnej rade SR na schválenie.

	Materiál vychádza z návrhu obchodno-finančného plánu EXIMBANKY SR na rok 2009, ktorý bol odsúhlasený Ministerstvom financií SR a Ministerstvom hospodárstva SR. Tieto východiskové údaje boli následne čiastočne upravené v súlade s materiálom „Aktualizácia teritoriálnej a komoditnej orientácie podpory exportu, možnosti vyššieho využitia poisťovacej kapacity a optimalizácia podielu cudzích zdrojov na financovaní EXIMBANKY SR“, ktorý vzala na vedomie vláda Slovenskej republiky.

	Návrh rozpočtu EXIMBANKY SR na rok 2009 je zostavený v štruktúre:

A. Základné východiská, ciele a nástroje
B. Obchodné aktivity a ich zdrojové zabezpečenie
C. Aktíva a pasíva
D. Rozpočet výnosov a nákladov 
E. Hospodársky výsledok

Základným cieľom návrhu rozpočtu EXIMBANKY SR na rok 2009 je zabezpečiť financovanie vyššieho objemu obchodných aktivít súvisiacich s podporou exportu slovenských podnikateľských subjektov. Materiál v základnej produktovej štruktúre je pripravený nadväzne na vývoj obchodných aktivít v predchádzajúcich obdobiach. Je v ňom obsiahnuté pripravované posilnenie zdrojového vybavenia EXIMBANKY SR určeného na podporu exportu formou zvýšenia základného imania z prostriedkov štátnych finančných aktív. Návrh počíta s významnejším objemom priameho financovania úverových aktivít a tiež s výraznejšiou podporou malých a stredných podnikateľov, najmä prostredníctvom zmenkových produktov a vystavených záruk a prostredníctvom poistenia proti krátkodobým komerčným a politickým rizikám.
	
Vychádzajúc z predchádzajúcich úvah sa v roku 2009 predpokladá podpora exportu v objeme 3,7 mld. EUR (111,5 mld. Sk). V porovnaní s očakávanou výškou podpory exportu za rok 2008 export podporený EXIMBANKOU SR narastie o 0,32 mld. EUR (o 9,5 mld. Sk), t. j. o 9,3 %. Uvedený nárast zachováva dynamiku rastu podporeného exportu dosiahnutú v uplynulých rokoch.
